Врз основа на член 12 став (3) точка 1 од Законот за урбано зеленило („Службен весник на Република Македонија“ бр. 11/18), министерот за животна средина и просторно планирање донесе

ПРАВИЛНИК ЗА ПЛАНИРАЊЕ, ПРОЕКТИРАЊЕ, ПОДИГАЊЕ И ОДРЖУВАЊЕ НА ЗЕЛЕНИЛОТО

 1.ОПШТИ ОДРЕДБИ

Член 1

Со овој правилник се пропишуваат планирањето, проектирањето, подигањето и одржувањето на зеленилото, како и формата и содржината на Зелениот катастар, Стратегијата за развој на зеленилото, основниот План за планирање, проектирање, подигање, одржување, заштита и реконструкција, годишната оперативна Програма за подигање и одржување на зеленилото и формата, како и Проектно-техничката документација за проектирање и подигање на зеленилото.

Член 2

1. Планирањето и заштитата на урбаното зеленило се врши со донесување на Стратегија за развој на зеленилото и Основен план за планирање, проектирање, подигање, одржување, заштита и реконструкција на зеленилото.
2. Поектирањето на урбаното зеленило се врши со Проектно-техничката документација којашто е составен дел на Архитектонско-урбанистичкиот проект или на Основниот проект, во случај кога не се изработува Архитектонско-урбанистички проект и има за цел постигнување на минималниот процент на зелена површина од 20% на градежна парцела.
3. Подигањето, одржувањето и реконструкцијата на урбаното зеленило се врши со Годишна оперативна програма за подигање и одржување на зеленилото којашто е усогласена со планските документи за развој на зеленилото од повисоко ниво.

Член 3

1. Зелениот катастар е попис и ʺлична картаʺ на урбаното зеленило и претставува основа за изработка и следење на спроведувањето на Стратегија за развој на зеленилото, Основен план за планирање, проектирање, подигање, одржување, заштита и реконструкција на зеленилото и Годишна оперативна програма за подигање и одржување на урбаното зеленило.
2. Стратегијата за развој на зеленилото е документ кој дава насоки при изработката на Генералниот урбанистички план со цел заштита, квалитативно и квантитативно подобрување на урбаното зеленило, во функција на одржливиот развој на градот и на зелената економија, подобрување на здравјето и квалитетот на животот на граѓаните, на квалитетот на воздухот и заштита на климата, унапредување на пејсажните вредности и туристичките атракции.
3. Основен план за планирање, проектирање, подигање, одржување, заштита и реконструкција на зеленилото е документ кој дава насоки при изработката на Деталниот урбанистички план или Урбанистичко-планската документација, со цел спроведување на Стратегијата за развој на зеленилото.
4. Годишна оперативна програма за подигање и одржување на зеленилото се изработува од страна на Јавно претпријатие за управување со јавното зеленило или од правно лице регистрирано за таа намена заради спроведување на одредбите од Основните планови за планирање, проектирање, подигање, одржување, заштита и реконструкција на зеленилото.
5. Проектно техничката документација за подигање на зеленилото е составен дел на проектната документација за изградба на објекти, освен за индивидуални станбени згради и истата ги утврдува зелените површини и насадите на дрвенести растенија и грмушки што зафаќаат минимум 20% од вкупната површина на градежната парцела.

2.ЗЕЛЕН КАТАСТАР

Член 4

1. Заради заштита на зеленилото, општината или градот Скопје формира зелен катастар.
2. Со Зелениот катастар се врши евидентирање на:
3. површината на урбаното зеленило според намената и типот утврдени со член 8, 9, 10 и 11 од Законот за урбано зеленило

б) локацијата и атрибутите/карактеристиките на секое одделно дрво и грмушка што се засадени на овие зелени површини и тоа како минимум:

1. матичен број
2. типологија на видот, утврдена со неговото латинско и народното име
3. висина
4. ширина на крошната
5. старост
6. состојба (здравје, или индикација за болест)
7. потребна интервенција на дрвото, кастрење или сечење во краен случај
8. друго, во зависност од карактеристиките на видот.
9. Информациите за секое одделно дрво и грмушка се обезбедуваат според претходно утврдена листа на атрибути / карактеристики кои се изработени од страна на стручни лица од областа на урбаното зеленило и шумарството.

Член 5

1. Информациите кои се однесуваат на зелените површини и атрибутите / карактеристиките на одделните дрва и грмушки се евидентираат во веб базирана софтверска апликација, а се обезбедуваат преку теренско снимање со помош на мобилна GIS апликација.
2. Површините под урбано зеленило – тревници и цветни површини, вклучувајќи ја и придружната инфраструкгура во функција на урбаното зеленило, се дигитализирани во вид на полигони.
3. Податоците за локацијата на површините под урбано зеленило и на одделните дрва и грмушки се геореференцирани и истите се нанесуваат на ажурирана геодетска подлога.
4. За секој полигон е утврден типот на урбаното зеленило од член 8, 9, 10 и 11 од Законот за урбано зеленило.
5. Дрвенестите и грмушестите видови локациски се одредени како точки. За секоја точка се поврзани атрибутите / карактеристиките на секое дрво/грмушка.

Член 6

Зелениот катастар е достапен преку официјалната веб страница на општината или Градот Скопје на која граѓаните може да пријават промени во врска со информациите што се презентирани во Зелениот катастар.

Член 7

1. Веб базираната софтверска апликација овозможува да се прават анализи што ќе послужат при изработката на Стратегијата за развој на зеленилото и друг вид на планска и техничка документација утврдена со Законот за урбано зеленило.
2. Зелениот катастар редовно се ажурира најмалку еднаш на пет години.
3. Ажурирање на Зелениот катастар се врши и кога се направени промени – намалување или зголемување - во обем поголем од 10% од вкупната површина и на вкупниот број на дрвата / грмушките.

3. ФОРМА И СОДРЖИНА НА СТРАТЕГИЈА ЗА РАЗВОЈ НА ЗЕЛЕНИЛОТО

Член 8

1. Планирањето на зеленилото во границите на планскиот опфат на град се врши со Генерален урбанистички план кој ги дава основните намени на просторот, во согласност со Стратегијата за развој на зеленилото.
2. Стратегијата за развој на зеленилото е усогласена со националните и локалните стратегии и планови за заштита на здравјето, квалитетот на амбиентниот воздух и на климата, унапредување на спортот и рекреацијата, заштитата на културното и историското наследство и намалување на бариери за лицата со хендикеп
3. Со Стратегијата за развој на зеленилото се овозможува постигнување на стандардите и нормативите за урбано зеленило утврдени со член 19 и 20 од Законот за урбано зеленило преку задржување на постојните зелени површини, пренамена на неуреденото и непарцелирано градежно земјиште во урбано зеленило, проширување на зелените површини преку рекултивација на диви депонии, деградирано и контаминирано земјиште, озеленување на поплочени и асфалтирани површини со дрвенести и грмушести видови што се одгледуваат во жардињери и изведба на фасадни и кровни градини.

Член 9

1. Стратегијата содржи текстуален и графички дел со нумерички податоци и истата се спроведува во фаза на нацрт и предлог.
2. Во текот на фазата на нацрт Стратегија се спроведуваат консултации со засегнатите страни. Во предлог-Стратегијата се интегрираат релевантните препораки и забелешки добиени од засегнатите страни во текот на консултациите.
3. Стратегијата како минимум ги опфаќа следните информации:

а) Анализа на состојбата и потенцијалите за развој на урбаното зеленило (текстуален и графички дел)

б) Визија, стратешки цели и индикатори за следење на развојот на урбаното зеленило (текстуален тел)

в) Акциски план за унапредување и развој на урбаното зеленило (текстуален и графички дел)

Член 10

1. Анализата на состојбата и потенцијалите за развој на урбаното зеленило ги разработува следните аспекти:

а) Правна и институционална рамка за развој и унапредување на урбаното зеленило, засегнати страни, трендови на урбанистичното планирање и третман на урбаното зеленило и поврзаност на Стратегијата за развој на зеленилото со други локални стратегии и планови (текстуален дел);

б) Демографски профил на населението и негова дистрибуција на територијата на градот (текстуален и графички дел);

в) Климатски, морфолошки, пејсажни и визуелни карактеристики на градот и улогата на урбаното зеленило во нивното унапредување (текстуален и графички дел);

г) Природни и полуприродни екосистеми, биолошка разновидност и биотопско картирање (текстуален и графички дел);

д) Мрежа на урбаното зеленило:

1. Јавно и останато зеленило со површина поголема од 1 хектар и тоа: локација и површина, еколошки и биолошки ресурси и заштитени подрачја (текстуаен и графички дел)
2. Зелени површини покрај водни тела и во состав на патна, комунална, енергетска и друга линиска инфраструктура (текстуален и графички дел)

ѓ) Мапирање на состојбата на урбаното зеленило, вклучително и бариерите за лицата со хендикеп (текстуален и графички дел, согласно Катастарот на зеленило);

е) Достапност на урбаното зеленило во урбаните четврти во однос на квантитет, квалитет и поврзаност со постојната улична и мрежа на велосипедски патеки (текстуален и графички дел);

ж) Достапни финансиски средства за планирање, проектирање, подигање и одржување на урбаното зеленило (текстуален дел) и

з) Проблеми во врска со планирањето, проектирањето, подигањето и одржувањето на урбаното зеленило (текстуален дел).

Член 11

Визијата и целите на Стратегијата ги утврдуваат:

а) Потребите за зелени површини во областите со високи концентрации на загадувачки материи во воздухот, со висок процент на водонепропустни поплочени и асфалтирани површини, односно таканаречени топлотни “острови”;

б) Постојните зелени површини на кои треба да се подобри квалитетот на зеленилото и

в) Просторите погодни за иден развој и проширување на зеленилото.

Член 12

Акцискиот план за унапредување и развој на урбаното зеленило содржи:

а) Мерки и активности за планирање, проектирање, подигање и одржување на урбано зеленило со цел Регулација на температурата во градот, подобрување на квалитетот на воздухот и заштита на климата, намалување на количествата на атмосферски води што се зафаќаат во градската каналска мрежа, намалување на загадувањето на површинските водотеци во градот, намалување на бучавата, складирање на јаглерод, подобрување на биолошката разновидност и намалување на фрагментацијата на мрежата на урбаното зеленило, како и за рекултивација на деградирани и контаминирани области (текстуален и графички дел). За секоја од мерките се предвидува одговорна институција и рокови за спроведување;

б) Мапирање на проекциите на урбаното зеленило со цел спроведување на мерките и активностите (текстуален и графички дел);

в) Предвидени финансиски средства за планирање, проектирање, подигање и одржување на урбаното зеленило и извори на финансирање (текстуален дел) и

г) Индикатори за следење на развојот на зеленилото и спроведување на одделните мерки и активности (текстуален дел).

4.ОСНОВЕН ПЛАН ЗА ПРОЕКТИРАЊЕ, ПОДИГАЊЕ, ОДРЖУВАЊЕ, ЗАШТИТА И РЕКОНСТРУКЦИЈА НА ЗЕЛЕНИЛОТО

Член 13

1. Основниот план за планирање, проектирање, подигање, одржување, заштита и реконструкција на зеленилото содржи текстуален и графички дел со нумерички податоци.
2. Основниот план за планирање, проектирање, подигање, одржување, заштита и реконструкција на зеленилото се изработува во две фази и тоа:

а) Документациска основа (текстуален и графички дел) и

б) Планска документација (текстуален и графички дел).

Член 14

1. Документациската основа – текстуалниот дел содржи:

а) Инвентаризација на зеленило, односно извод од Зелениот катастар за планскиот опфат;

б) Дистрибуција на зеленилото и поврзаност со другите наменски зони преку постојна сообраќајна инфраструктура;

в) Функции на зеленилото во планскиот опфат:

1. Активна рекреација
2. Пасивна рекреација
3. Одржување на манифестации
4. Други функции, утврдени со Стратегијата за развој на зеленилото.
5. Графичкиот дел на Документациската основа содржи:

а) Инвентаризација на зеленило според квалитативните и квантитативните карактеристики и според функцијата.

б) Сообраќајна поврзаност на зеленилото со другите наменски зони на градот

1. Нумеричкиот дел на Документациската основа содржи:

а) Податоци согласно зелениот катастар (тревни површини, дрвја, грмушки, урбана опрема и др.);

б) Процентуална застапеност на зеленило за секоја градежна парцела;

в) Површина на зеленило по глава на жител;

г) Други податоци, согласно со индикаторите за следење на спроведувањето на Стратегијата за развој на зеленилото.

Член 15

1. Планската документација – текстуалниот дел содржи:

а) Мерки за подигање, развој, заштита и управување на зеленилото со цел постигнување на стандардите за урбано зеленило преку наменување на непарцелираното земјиште како урбано зеленило, рекултивација на деградирани и контаминирани области и нивно наменување како урбано зеленило;

б) Изведба на кровни и фасадни градини во парцели на кои постојат изведени објекти и на кои е утврдено дека нема услови за постигнување на стандардите за урбано зеленило;

в) Подобрување на поврзаноста на зеленилото со другите наменски зони во планскиот опфат, вклучително и изведба на велосипедски патеки и надминување на бариери за лица со хендикеп;

г) Подобрување на биолошката разновидност и зајакнување на мрежата на зелени површини (јадра и коридори) утврдена со Стратегијата за развој на зеленилото и

д) Насоки за изработка на Годишната оперативна програма за подигање и одржување на зеленилото.

(2) Планската документација - Графичкиот дел содржи:

а) зелени површини според намена и функција, вклучувајќи ги и планираните нови зелени површини, дрвореди покрај улици и водни тела, дрвенести и грмушести растенија во жардињери, кровни и фасадни градини и

б) Зелени површини спрема интензитетот на одржувањето (интензивен, оптимален и низок степен на одржување).

(3) Планската документација - Нумерички дел содржи:

1. Површина на зеленилото според намена и функција (постојни и планирани нови зелени површини);

б) Број на стебла и грмушки во рамките на зелените површини (постојни и планирани нови садници);

в) Податоци за подигање на зеленило (садење на садници според вид и локација, поставување на систем за наводување итн.);

г) Податоци за одржување (окопување, косење, кастрење, опрашување, наводување, чистење и изнесување на зелен отпад, спрема локација и намена на зелените површини) и

д) Други, согласно индикаторите за следење на Стратегијата за развој на зеленилото.

5. ГОДИШНА ОПЕРАТИВНА ПРОГРАМА ЗА ПОДИГАЊЕ И ОДРЖУВАЊЕ НА ЗЕЛЕНИЛОТО

Член 16

1. Со Годишната оперативна програма за подигање и одржување на зеленилото се дефинираат следните податоци:
2. Површини под јавно зеленило, според намената, функцијата и степенот на одржување што е утврден од страна на Јавното претпријатие за управување со зеленилото или правното лице регистрирано за таа намена;

б) Прегледи за потребите за одржување и тоа:

1. Одржување на зелени површини: Рачно косење, гребулање на трева пред машинско косење, машинско косење, собирање трева, чистење и изнесување на зелен отпад (лист, искосена трева, искастрени гранки итн.), полевање на зелени површини;
2. Одржување на дрвенести и грмушести растенија: окопување дрвја и грмушки, хроење на грмушки, фито заштита, полевање дрвореди со цистерна, кроење дрвја во дрвореди, кроење жива ограда, окопување жива ограда;
3. Одржување на цвеќе: одржување на растенија во жардињери, одржување на цветни површини: полевање, прашење, плевење, садење и расадување, окопување и прашење, како и плевење и кроење на рози;
4. Потребен број на извршители и финансиски средства согласно интензитетот и видот на одржување за секоја јавна зелена површина.

в) Подигање на зеленило, коешто опфаќа реконструкција на старото и оштетено зеленило, како и подигнување и озеленување на нови површини при изградба на комунални инфраструктурни објекти.

6.ПРОЕКТНО-ТЕХНИЧКА ДОКУМЕНТАЦИЈА

Член 17

1. Подигање на зеленилото се врши врз основа на проектно-техничката документација за проектирање и подигање зеленило.
2. Проектно-техничка документација со која е обезбедено дека на градежната парцела е задоволен нормативот минимум 20% застапеност на зеленило, е услов за добивање на дозвола за градење на објекти, освен за објекти за домување во станбени куќи.
3. Минимумот од 20% застапеност на зеленило во катастарската парцела се пресметува согласно следната формула:

$$\frac{K1xP1+K2xP2+K3xP3+KnxPn}{Pvk.}\geq 0,2$$

Кадешто:

* “К” е коефициент со вредност што зависи од видот на зеленилото, односно партерните и кровните површини во градежната парцела водопропусни или водонепропусни поплочени површини итн.
* “P” е површина (m2) под различен вид на зеленило, поплочени / асфалтирани површини, покрив итн.
* “Pvk.” (m2) е вкупната површина на градежната парцела.

Вредностите на коефициентите “К” за различни намени се дадени во следната табела:

| Вид на површина  | Коефициент  |
| --- | --- |
| Тревна површина обрасната со збиени дрвја со длабоки корења | 1  |
| Водно тело со крајбрежна вегетација  | 1  |
| Кровна градина | 0.5 |
| Култивиран тревник  | 0.5  |
| Жардињери со дрвенести видови | 0,3 |
| Патека од плочи или песок / чакал  | 0.1  |
| Асфалтирана патека или улица  | 0  |
| Покрив | 0 |
| Паркинг | 0 |

Член 18

1. Проектно-техничката документација содржи текстуален и графички дел со нумерички податоци.
2. Текстуалниот дел содржи опис на површините во градежната парцела според намени, вклучително и опис на зеленилото според површина, вид и потреби за одржување.
3. Графичкиот прилог содржи намена на површините во градежната парцела, а нумеричките податоци базираат на формулата и табелата од став (4) на член 19 на овој Правилник.

7. ПРЕОДНA И ЗАВРШНA ОДРЕДБA

Член 19

Овој Правилник влегува во сила наредниот ден од денот на објавувањето во „Службен весник на Република Северна Македонија“.

|  |  |
| --- | --- |
| Бр.\_\_\_\_\_\_\_\_\_\_\_\_\_ | Министер за животна средина и просторно планирање |
| \_\_.\_\_.\_\_\_\_ година, Скопје | Садула Дураки, с.р. |